Як распазнаецца дзеянне ўсяго нябачнага, так і дзейнасць анёлаў мы пазнаем па выніках. Вецер нябачны нашаму воку, але мы пазнаем яго па тым, як ён згінае галіны дрэваў, лашчыць траву, узнімае магутныя ўраганы, нясе аблокі і разганяе хмары. Так і кожны дух Божы, кожны анёл: нябачны па натуры, але бачны па выніках дзеяння. Часам людзі заўважаюць, як іх затрымала нябачная рука анёла ад фатальнай памылкі, жахлівай трагедыі, неабачлівага руху. Як жа шмат гісторыя ведае прыкладаў таго, як закліканы ў малітве Анёл Ахоўнік дапамог пераадолець безвыхадную сітуацыю, перажыць сустрэчу, якая здавалася немагчымаю, дасягнуць мэты, якая здавалася нерэальнаю. Толькі азіраючыся назад, прасочваючы ланцужок збаўленых падзеяў, мы заўважаем, што ўсё гэта стала магчымым толькі праз умяшальніцтва нябачнай рукі Божага анёла.